Selvfølgelig kan man gå og lede på må og få langs vandkanten og undertiden - eller rettere sagt: ret sjældent - være heldig at finde et stykke rav. Men vil man optimere sit held som ravsamler, er der et par tricks, der er værd at lære. Det fortæller dykker og akvarieassistent på Nordsøen Oceanarium, Henrik Brinch. Han går ofte selv på ravjagt og ved, hvornår der er størst chance for at ramme "guld" ved havet. - Jamen, faktisk er det årstiden for at finde rav lige nu. Vinteren er klart bedst, for da bliver vandet så koldt, at ravklumperne, som er meget lette, nemmere skyller op på land, siger Henrik Brinch. Og så skal man ikke gå og lede mellem strandens sten. Dér finder man ikke rav. - Nej, man skal lede i det tang, der skyller op. Men det er ikke i al slags tang, man kan finde rav. Man skal gå efter det tang, hvor man kan se, at der er pindestykker, gule svampe, kulstykker og andet med, siger Henrik Brinch og tilføjer: - Det bedste er faktisk at holde øje med mågerne. Dér, hvor de slår ned, er der bedst chancer for at finde rav. Som entusiastisk ravsamler skal man holde øje med både vind og vand. Efter et godt blæsevejr, hvor vinden er gået fra fralandsvind til pålandsvind, er forholdene optimale for ravjagt. Derudover skal man time sine udflugter efter høj- og lavvande, siger Henrik Brinch. - Det bedste tidspunkt er, når højvandet så småt er ved at vende. Så har det gået rigtig meget med op på kysten, som man kan gå og rode i, mens havet trækker sig tilbage, forklarer Henrik Brinch, som selv engang har fundet en klump på 80 gram på en tur med en kammerat. Man kan lede både dag og nat - lygter med blåt lys gør det muligt at finde ravklumperne selv i buldrende mørke. - Man skal huske, at det sidste stykke rav aldrig er fundet. Der er altid mere at lede efter, siger Henrik Brinch.

Referat:
Skal man lede om natten, og hvordan er det nu med årstiderne, når man vil lede efter rav? Det og meget mere giver Henrik Brinch fra Nordsøen Oceanarium svar på.